Watch more in iWant or TFC.tv

MAYNILA - (UPDATE) Nahuli ng mga pulis ang 4 na manggagawa ng mala-"Stairway to Heaven" na footbridge sa Scout Borromeo St., Quezon City na gumagamit ng droga sa loob ng kanilang barracks.

Ayon sa pulisya, inireklamo ng isang concerned citizen ang mga trabahador dahil umano sa lantarang bentahan at paggamit ng droga.

Hindi naman itinanggi ng mga suspek na gumagamit sila ng droga habang naka-duty.

"Lagi po kasi kaming puyat eh. Baka po madisgrasya, masyado pong mataas. Baka antukin kami," ani ng isang suspek.

Narekober sa kanila ang 4 na sachet ng hinihinalang shabu at mga drug paraphernalia.

Ayon kay Celine Pialago, tagapagsalita ng Metropolitan Manila Development Authority (MMDA), ipapaubaya na nila sa pulisya ang insidente.

"We will leave it up to PNP kasi drug case 'yan. Hindi makakaapekto sa target opening date ng footbridge ang nangyaring insidente kasi responsibilidad ng contractor mapalitan agad ang mga naarestong workers," aniya.

Watch more in iWant or TFC.tv

Binatikos ng mga netizens kamakailan ang footbridge dahil sa nakalululang taas nito.

Nakatakda sanang matapos ang konstruksiyon ng footbridge sa Nobyembre 15. Nagkakahalaga ito ng P10 milyon.

Sinabi na ng MMDA na inaasahan na matatapos ang paggawa sa footbridge bago mag-2019. - ulat ni Isay Reyes, ABS-CBN News